b'\n_START_ARTICLE_\nZhengding\n_START_PARAGRAPH_\nZhengding (kinesisk: \xe6\xad\xa3\xe5\xae\x9a\xe5\x8e\xbf; pinyin: Zh\xc3\xa8ngd\xc3\xacng Xi\xc3\xa0n) er et fylke i provinsen Hebei i Folkerepublikken Kina. Det ligger under byprefekturet Shijiazhuang._NEWLINE_Fylket hadde 361\xc2\xa0279 innbyggere i 1999.\n_START_SECTION_\nHistorie\n_START_PARAGRAPH_\nZhengding har v\xc3\xa6rt et viktig religi\xc3\xb8st senter i mer enn tusen \xc3\xa5r, fra senest Sui-dynastiets tid og til og med Qing-dynastiets tid. Her ble en viktig skole innen Chanbuddhismen grunnlagt. De fleste religi\xc3\xb8se bygninger har store skader; ofte ser man bare isolerte rester. Ett av unntakene er Longxingklosteret, et kompleks som er bevart p\xc3\xa5 det n\xc3\xa6rmeste intakt fra gammel tid. Dessuten st\xc3\xa5r fortsatt byens fire ber\xc3\xb8mte pagoder, hver i egen arkitektonisk stil.\n_START_SECTION_\nLuftfart\n_START_PARAGRAPH_\nShijiazhuang Zhengding internasjonale lufthavn ligger i fylket. Det er provinsens senter for lufttransport.\n_START_SECTION_\nJernbane\n_START_PARAGRAPH_\nJingguangbanen, som er toglinjen mellom Beijing i nord og Guangzhou i s\xc3\xb8r, har stoppested her. Denne sterkt trafikkerte jernbanelinjen er ogs\xc3\xa5 innom blant annet Baoding, Shijiazhuang, Handan, Anyang, Zhengzhou, Wuhan, Changsha og Shaoguan.\n_START_SECTION_\nVei\n_START_PARAGRAPH_\nKinas riksvei 107 f\xc3\xb8rer gjennom omr\xc3\xa5det. Den l\xc3\xb8per fra Beijing til Shenzhen (rett ved Hongkong), og er p\xc3\xa5 sin vei innom provinshovedstadene Shijiazhuang, Zhengzhou, Wuhan, Changsha og Guangzhou.'